钦定古今图书集成/理学汇编/文学典/第174卷 > 《礼记》 > 《礼运》
## 钦定古今图书集成/理学汇编/文学典/第174卷 > 《礼记》 > 《礼运》

修其祝嘏，以降上神，是谓“承天之祜。”

〈注〉祝，祝为主人飨神辞也。嘏，祝为尸致福于主人之辞也。祜，福也。福之言备也。　正义曰：按《特牲、少牢礼》云：“祝称孝孙某，用荐岁事于皇祖伯某，尚飨。”是祝为主人享神辞。下云“嘏以慈告。”《诗·小雅》云：“锡尔纯嘏，子孙其湛。”是致福于主人之辞也。

祝以孝告，嘏以慈告，是谓“大祥。”

正义曰：“祝以孝告，嘏以慈告” 者，此论祭祀祝嘏之辞。按《少牢》祝曰：“孝孙某，敢用柔毛刚鬣，嘉荐普淖，用荐岁事于皇祖伯某，以某妃配某氏，尚飨。” 是祝以孝告。《少牢》又云：“主人献尸，祝嘏主人云：‘皇尸命工祝，承致多福无疆，于女孝孙，来女孝孙，使女受禄于天，宜稼于田，眉寿万年，勿替引之’。” 是嘏以慈告。

祝、嘏莫敢易其常古，是谓《大假》。

“假” ，大也。不敢改其常古之法度，是谓“大大” 也。

“祝嘏辞说，藏于宗祝巫史，非礼也。”是谓“幽国。”

“藏于宗祝巫史” ，言君不知有也。幽，暗也。